Хәләл хезмәттә үткән тормыш савабы

	Челно-Вершины районын¬дагы Краснояриха авылында төрле милләт халкы гомер-гомергә үзара дус-тату булып, бер-берсенең динен, тормыш кагыйдәләрен хөрмәт итеп яшиләр. Күптән түгел генә авыл уртасында бик матур мәчет калкып чыкты. 	 Ике катлы Аллаһ йорты заман таләпләренә җавап бирерлек итеп төзелгән. Биредә тәһарәтнамә, кунакларны кабул итү бүлмәсе, мәдрәсәдә уку, ашханә, мәҗлесләр һәм компьютер бүлмәләре бар. “Манара әле күтәрелмәсә дә, намаз бүлмәсе өлгертелде инде, милләттәшләребез гыйбадәт  кылырга йөри башладылар”, - дип шатлыклары белән уртаклашты мәчет имамы Тәлгать хәзрәт ТӨХВӘТУЛЛИН. Тәлгать хәзрәт дин гыйлемен Самараның “Нур” мәдрәсәсендә үзләштергәннән соң, Татарстанның Нурлат шәһәрендә укып, белемен тагын да үстерергә алынган. Мәдрәсә өлгереп беткәч, авылдашларын да гарәп графикасына һәм Ислам нигезләренә өйрәтергә хыяллана, хаҗ кылып кайту бәхетенә дә ирешкән. Тәлгать Төхвәтуллин үзенең хезмәт юлын укытучы  буларак башлап җибәрә. Ун елга якын мәктәптә балаларга белем бирә, ә тормыш шартлары үзгәреп киткәч, аңа колхозның өлкән ветеринары булып эшләргә дә туры килә. Ә инде колхоз тәмам таркалгач, Тәлгать үзенең җир кишәрлекләрен бүлеп алып, иген игү эше белән шөгыльләнә башлый. Маңгай тирен түгеп башкарган авыр хезмәт аны аягында нык басып торучы крестьян хуҗалыгы җитәкчесе дәрәҗәсенә күтәрә.  
	Нурсинә ХӘКИМОВА	
Бердәмлек

	№   | 17.05.2015	


